അകക്കണ്ണിലൂടെ ശിഷ്യരെ കണ്ട് രാജന് സാര്, പരിമിതികള് പണ്ടേ തടസമല്ല കലഞ്ഞൂര്: കാഴ്ചയുടെ പരിമിതി വെല്ലുവിളിയാകുന്പോള് അറിവിന്റെ പരിമിതികളില്ലാത്ത ലോകം തന്റെ കുട്ടികള്ക്കു മുന്പില് കോവിഡ് കാലത്തും തുറന്നുകൊടുക്കുകയാണ് രാജന് സാര്. ക്ലാസ് മുറിയുടെ നാല് ചുവരുകള്ക്കപ്പുറത്തേക്കാണ് ഇന്നിപ്പോള് അദ്ദേഹത്തിന്റെ അധ്യാപനം. കുട്ടികളോടൊപ്പം രക്ഷിതാക്കളും ഇന്ന് രാജന് സാറിന്റെ ക്ലാസിനു വേണ്ടി കാത്തിരിക്കുന്നു.തന്റെ ശിഷ്യരെ നേരിട്ടു കാണാനാകുന്നില്ലെങ്കിലും രാജന് സാര് അന്നും ഇന്നും അവരെ തന്റെ അകക്കണ്ണിലൂടെ കാണുകയാണ്. ഓണ്ലൈന് ക്ലാസുകളുടെ ലോകത്തും അദ്ദേഹത്തിനു തന്റെ കുട്ടികളെ കൈവിടാന് കഴിയുന്നില്ല. ജില്ലയിലെ ഏറ്റവും വലിയ സര്ക്കാര് വിദ്യാലയമായ കലഞ്ഞൂര് ഗവണ്മെന്റ് ഹയര് സെക്കന്ററി ആന്ഡ് വൊക്കേഷണല് ഹയര് സെക്കന്ഡറി സ്കൂളില് കഴിഞ്ഞ പതിനെട്ടു വര്ഷമായി ഹൈസ്കൂള് വിഭാഗം മലയാളം അധ്യാപകനാണ് എസ്.രാജന്. ഭാഷാ പ്രാവീണ്യവും അഗാധമായ ഭാഷാ വിശകലന ശേഷിയും കൈമുതലായുള്ള അദ്ദേഹത്തിന്റെ ക്ലാസുകള് പണ്ടേ കുട്ടികള്ക്ക് ഏറെ ഇഷ്ടമാണ്. നാലാം വയസില് കാഴ്ച ശേഷി നഷ്ടപ്പെട്ടുവെങ്കിലും എല്ലാ പരിമിതികളേയും പിന്നിലാക്കി മലയാള സാഹിത്യത്തില് ബിരുദാനന്തര ബിരുദവും ബിഎഡും കരസ്ഥമാക്കിയാണ് അധ്യാപകനായത്. ക്ലാസ് മുറികളില് കുട്ടികളുടെ പ്രിയപ്പെട്ടവനാണ് രാജന് സാര്. അദ്ദേഹത്തെ ക്ലാസിലെത്തിക്കാനും പാഠഭാഗങ്ങള് ക്രമീകരിക്കാനുമൊക്കെ സഹായികളായി കുട്ടികള് എപ്പോഴുമുണ്ടായിരുന്നു. കോവിഡ് കാലം ആരംഭിച്ചതോടെ തന്റെ കുട്ടികളുടെ സ്നേഹം ആസ്വദിക്കാന് കഴിയുന്നില്ലെന്നുള്ള വിഷമം രാജന് സാറിനുണ്ട്. എട്ട് ഒന്പത് ക്ലാസുകളില് ഒന്നാം ടേമില് രാമപുരത്തു വാര്യരുടെ കുചേലവൃത്തം വഞ്ചിപ്പാട്ടും ചങ്ങന്പുഴയുടെ ബാഷ്പാപാഞ്ജലിയുമൊക്കെ കുട്ടികളോടൊപ്പം രക്ഷിതാക്കളും ആസ്വദിച്ചു. പലരും നേരിട്ട് വിളിച്ചു അഭിനന്ദിച്ചത് അധ്യാപക വൃത്തിയിലെ മറക്കാത്ത ഏടുകളാണെന്ന് രാജന് സാര്. ബ്രയില് ലിപിയിലെ പുസ്തകങ്ങളാണ് രാജന്സാര് ഉപയോഗിക്കുന്നതെങ്കിലും ഇതിനകം നൂറിലധികം കവിതകള് രചിച്ചിട്ടുണ്ട്. 2014ല് സഹപ്രവര്ത്തകന് ഫിലിപ്പ് ജോര്ജ് മുന്കൈയെടുത്ത് അനുപല്ലവി എന്ന പേരില് പ്രസിദ്ധീകരിച്ചത് ഏറെ സന്തോഷം നല്കുന്നു. സ്കൂളിലേക്ക് എത്തിക്കുന്നതിനും മടക്കിക്കൊണ്ടുവരുന്നതിനും പരീക്ഷ പേപ്പര് മൂല്യനിര്ണയം ചെയ്യുന്നതിനുമടക്കം സഹായിയായി ഒപ്പം നിന്ന ജീവിത പങ്കാളി ഷേര്ലി തന്നെയാണ് ഓണ്ലൈന് ക്ലാസുകള്ക്കും അദ്ദേഹത്തിനു കൂട്ടായുള്ളത്.